**Jegyzőkönyv a Magyar Lovas Szövetség Távlovagló és Távhajtó Szakágának**

**Szakbizottsági üléséről**

**Izsák, 2019.09.07, 14.00**

Jelen vannak: Bányai Béla elnök, valamint a szakbizottsági tagok közül dr. Varga Katalin és Ballabás Katalin. Molnár Lajos telefonkonferencia útján vesz részt.

Bányai Béla elnök a szakbizottsági ülést megnyitja. Jegyzőkönyvvezetőnek dr. Varga Katalint javasolja. A Szakbizottság tagjai egyhangúan elfogadják dr. Varga Katalint jegyzőkönyvvezetőnek.

Bányai Béla javaslatára a jelenlévők egyhangúlag elfogadták a következő napirendi pontokat:

1.) Évadzáró közgyűlés programja, költségei

2.) Jövő évi versenynaptár előkészítése

3.) Lukács Máté fegyelmi ügye

4.) Török Norbert javaslatai

5.) Vezetőség támogatottsága

**1. napirendi pont**: Évadzáró közgyűlés programja, költségei

Ballabás Katalin javasolja, hogy a Szakág rendelkezésére álló közel 4,5 millió forintból az évadzárón a szokásos díjazás mellett egy szakági logóval és címerrel rendelkező széldzsekit is kapjanak a regisztrált lovasok és tisztségviselők. Ennek költsége körülbelül 500.000 forint. Egységes, rendezett megjelenést biztosítana rendezvényeken, az arról készült fotókon, sajtóanyagokon.

Bányai Béla az évadzáró helyszíneként a Biczó Csárdát javasolja. A programot idén szakmai előadásokkal tervezi kiegészíteni. Ballabás Katalin elmondja, hogy ő beszélt a Magyar Antidopping Csoport képviselőivel, akik el tudnának jönni ingyenesen tájékoztatót tartani. Bányai Béla egy állatorvosi előadást is javasol, melyet a Szakágat is szponzoráló, kezelő állatorvosként annak életében részt vevő, Pannon Lógyógyászati Szolgálat orvosai tarthatnának. Varga Katalin úgy véli, hogy további szakmai programként a lovak verseny közbeni ellátásáról egy workshopot tartsunk előadás helyett, 1-2 rövid expozé után nyílt beszélgetéssel.

A Szakbizottság egyhangúlag elfogadta az alábbi

**10/2019.sz Szakbizottsági Határozatot:**

A Szakbizottság megkezdi a 2019-es évadzáró közgyűlés és bajnokavató előkészítését. A tervezett időpont 2019. november 30., szombat, 13.00-tól. A tervezett helyszín a Biczó Csárda. A rendezvényt szakmai programokkal egészíti ki a Szakág. A tervezett három előadás közül a Magyar Antidopping Csoport előadásáról Ballabás Katalin, a Pannon Lógyógyászati Kft. előadásáról, illetve a lovak verseny közbeni ellátásáról szóló workshopról pedig dr. Varga Katalin egyeztet a résztvevőkkel. A díjak beszerzését Ballabás Katalin, a helyszínt Bányai Béla szervezi. A szokásos díjazás mellett egy szakági logóval és címerrel rendelkező széldzsekit is kapnak a regisztrált lovasok és tisztségviselők.

**3. napirendi pont**: Jövő évi versenynaptár előkészítése

Bányai Béla elmondja, hogy véleménye szerint sok volt idén a nyolc ob-forduló, túl közel kerültek egymáshoz versenyek. Javasolja, hogy jövőre csak hat fordulót rendezzünk. A résztvevők egyetértésüket fejezik ki. Bányai Béla tájékoztatja továbbá a résztvevőket, hogy az idei helyszínek közül Izsák, Solt, Cece, Mágocs és Hetvehely jövőre is vállalja a verseny megszervezését, Bükkösd és Tiszakécske azonban nem. Ópusztaszer is vállalna esetleg szervezést, meg kell vizsgálni, hogy milyenek a körülmények, illetve a távolság ellenére lenne-e elég érdeklődő. Bábolna abban az esetben rendez versenyt, ha a rendezés költségei biztosítottak.

**4. napirendi pont**: Lukács Máté és Ballabás Katalin fegyelmi ügye

A napirendi pont megtárgyalásában Ballabás Katalin érintettként nem vesz részt.

Bányai Béla elmondja, hogy augusztus hónapban a Szakág által létrehozott zárt facebook csoportban több alkalommal olyan heves vita bontakozott ki, melynek során többen a Szakbizottság számára elfogadhatatlan, becsületsértő hangnemet ütöttek meg versenyzőtársaikkal, megválasztott szakbizottsági tagokkal vagy bírókkal szemben. A szólásszabadság nem terjed ki másik személy becsületének, emberi méltóságának megsértésére. Ez a viselkedés ellenkezik a Magyar Lovas Szövetség Távlovagló- és Távhajtó Szabályzatában foglaltakkal, a Magyar Lovas Szövetség Etikai Szabályzatával, Alapszabályával és Fegyelmi Szabályzatával. Dr Varga Katalin elmondja, hogy mivel a fegyelmi vétségre nem versenyen került sor, és a vétség etikai jellegű, a Magyar Lovas Szövetség Fegyelmi Bizottsága jogosult eljárni, a Szakbizottság kezdeményezésére.

A napirendi pontról Ballabás Katalin, mint érintett, nem szavazott. A Szakbizottság többi tagja két szavazattal egy ellenében elfogadta az alábbi

**11/2019.sz Szakbizottsági Határozatot**

A Szakbizottság Lukács Mátét írásbeli figyelmeztetésben részesíti. Egyúttal elmondja, hogy amennyiben hasonló hangnemet használ akár interneten, akár személyesen, a Szakbizottság fegyelmi eljárást fog ellene kezdeményezni a Magyar Lovas Szövetségnél, és javasolni fogja 6 hónapra történő eltiltását, továbbá a facebook csoportban való tagságát felfüggeszti.

**5. napirendi pont**: Török Norbert facebookon felvetett javaslatai

Bányai Béla elmondja, hogy a javaslatok nagy része pénzeszközök, a facebookon említett 60 millió forint hiányában nem megvalósítható. Elmondja továbbá, hogy több alkalommal (utoljára a legutóbbi Közgyűlésen) jelezte a Lovas Szövetség felé igényünket nagyobb anyagi támogatásra, sikertelenül. Varga Katalin elmondja, hogy több meghirdetett lehetőségre is pályázott a szakág a Lovas Szövetségnél, eredménytelenül. Elmondja továbbá, hogy arra is kapott már egyszer ígéretet, hogy a kis szakágak kapnak egy adminisztrátort. Ha ez megvalósult volna, akkor a Szakbizottság munkaterhének csökkenése lehetővé tenné, hogy más feladatokra is koncentráljanak. Ballabás Kata elmondja, hogy már neki is komoly megterhelést jelent, hogy havonta több cikket is írjon, ebben is segítségre lenne szüksége.

Az elhangzott javaslatok másik része a versenyhelyszínekre vonatkozott. Bábolna idén is azt nyilatkozta, hogy abban az esetben rendez versenyt, amennyiben a költségei megtérülését biztosítva látja, arról biztosítani tudjuk. Ez a helyzet sajnos nem áll fenn. Mezőhegyesen már volt verseny, gyakorlati tapasztalat, hogy nagyon kevés versenyző vállalja a hosszú utat. Ugyanez a probléma állt fent az egri verseny esetében, Szilvásvárad pedig ugyanaz a távolság. Bányai Béla elmondja még, hogy a tervezett 6 ob-forduló színhelye 2020-ra meg is van.

Török Norbert egyéb kéréseit, javaslatait lényegében bevezettük az elmúlt években, jelentős létszám növekedést nem hoztak.

**6. napirendi pont**: Vezetőség támogatottsága

Bányai Béla javasolja, hogy az évadzáró közgyűlésen a Szakbizottság kezdeményezzen úgy nevezett bizalmi szavazást maga ellen az utóbbi időkben néhány versenyző által a facebookon megfogalmazott kritikák miatt.

A Szakbizottság egyhangúlag elfogadta az alábbi

**12/2019.sz Szakbizottsági Határozatot**

A 2019. évi évadzáró közgyűlés napirendi pontjai közé a Szakbizottság felveszi a kérdést, hogy a jelenlegi Szakbizottság töltse-e ki mandátumát, vagy 2020 év elején előrehozott választásokra kerüljön-e sor.

Bányai Béla elnök a Szakbizottság ülését bezárja.

2019.09.07.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr. Varga Katalin

jegyzőkönyv-vezető

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ballabás Katalin Bányai Béla

jegyzőkönyv-hitelesítő jegyzőkönyv-hitelesítő